AARHUS: I 31 år har det ene vogntog efter det andet trukket tivoligængere til tops i 'Orkanens Øje' - rutsjebanen i Tivoli Friheden. 300.000 gange har vognene taget turen rundt i banens loop, og i omegnen af 2,4 mio. gæster, hvoraf nogle er gengangere, har mærket suset i maven og vinden i håret, når tyngdekraften tog over og rutsjebanens vogntog begyndte den korte rejse mod Jorden overflade.

Men nu er det slut. Søndag lige før klokken 18 kørte den rutsjebane - som for mange århusianere også er den første - sin absolut sidste tur. Arbejdet i Tivoli Friheden er overstået og inden længe går teknikere og medarbejdere i gang med at afmontere forlystelsen.

Men en egentlig pension bliver der ikke tale om for 'Orkanens Øje'.

- Rutsjebanen er solgt til en udenlandsk park, der sætter den i stand på ny, fortæller Tivoli Frihedens Salgs- og marketingchef Morten Palm Andersen.

Hvor i verden, gæsterne fremover får glæde af den nyistandsatte rutsjebane, ved han ikke.

Men søndag nød århusianere i hobetal en sidste tur.